**МОНГОЛ УЛСЫН ИХ ХУРЛЫН 2019 ОНЫ ХАВРЫН ЭЭЛЖИТ ЧУУЛГАНЫ НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ 6 ДУГААР САРЫН 04-НИЙ ӨДӨР /МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Хэлэлцсэн асуудал*** | ***Хуудасны дугаар*** |
| 1. | Хуралдааны товч тэмдэглэл: | 1-2 |
| 2. | Хуралдааны дэлгэрэнгүй тэмдэглэл: | 3-14 |
|  | 1.Эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон Эрүүл мэндийн даатгалын тухай хуульд өөрчлөлт оруулах тухай хуулийн төсөл /Улсын Их Хурлын гишүүн Д.Дамба-Очир 2018.01.04-ний өдөр өргөн мэдүүлсэн, анхны хэлэлцүүлэг/ | 3-13 |
|  | 2. Залуучуудын хөгжлийг дэмжих тухай хуулийн хэрэгжилтийг шалгаж, санал, дүгнэлт гаргах шийдвэрийн төсөл боловсруулах ажлын хэсгийг байгуулах тухай Байнгын хорооны тогтоолын төсөл | 13-14 |

**Монгол Улсын Их Хурлын 2019 оны хаврын ээлжит чуулганы**

**Нийгмийн бодлого, боловсрол, соёл, шинжлэх ухааны байнгын**

**хорооны 6 дугаар сарын 04-ний өдөр /Мягмар гараг/-ийн**

**хуралдааны товч тэмдэглэл**

Нийгмийн бодлого, боловсрол, соёл, шинжлэх ухааны байнгын хорооны дарга Д.Оюунхорол ирц, хэлэлцэх асуудлыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн ирж 52,6 хувийн ирцтэйгээр 12 цаг 20 минутад Төрийн ордны “Их Эзэн Чингис хаан” танхимд эхлэв.*

*Чөлөөтэй:**Ё.Баатарбилэг, Н.Номтойбаяр, А.Ундраа, С.Эрдэнэ;*

*Тасалсан: М.Оюунчимэг, Б.Ундармаа, С.Чинзориг, Л.Энх-Амгалан.*

***Нэг. Эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон Эрүүл мэндийн даатгалын тухай хуульд өөрчлөлт оруулах тухай хуулийн төсөл*** */Улсын Их Хурлын гишүүн Д.Дамба-Очир 2018.01.04-ний өдөр өргөн мэдүүлсэн, анхны хэлэлцүүлэг/*

Хэлэлцэж буй асуудалтай холбогдуулан Эрүүл мэндийн яамны Бодлого, төлөвлөлтийн газрын дарга Р.Оюунханд, мөн газрын мэргэжилтэн Н.Оюунгэрэл, Хавдар судлалын үндэсний төвийн захирал Ж.Чинбүрэн, дэд захирал Л.Баярсайхан нар оролцов.

Хуралдаанд Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх Ж.Чимгээ нар байлцав.

Хуулийн төслийг анхны хэлэлцүүлэгт бэлтгэсэн талаарх ажлын хэсгийн санал, дүгнэлтийг Улсын Их Хурлын гишүүн, ажлын хэсгийн ахлагч О.Баасанхүү танилцуулав.

Танилцуулгатай холбогдуулан Улсын Их Хурлын гишүүн Ц.Мөнх-Оргил, М.Билэгт, Г.Мөнхцэцэг, Б.Саранчимэг, Д.Оюунхорол нарын тавьсан асуултад Улсын Их Хурлын гишүүн, ажлын хэсгийн ахлагч О.Баасанхүү, Эрүүл мэндийн яамны Бодлого, төлөвлөлтийн газрын дарга Р.Оюунханд, Хавдар судлалын үндэсний төвийн захирал Ж.Чинбүрэн нар хариулж, тайлбар хийв.

Улсын Их Хурлын гишүүн Ц.Мөнх-Оргил горимын санал гаргав.

**Д.Оюунхорол:** Улсын Их Хурлын гишүүн Ц.Мөнх-Оргилын гаргасан, хэлэлцүүлгийг түр хойшлуулаад Эрүүл мэндийн сайд, дэд сайд нарыг байлцуулах нь зүйтэй гэсэн горимын саналыг дэмжье гэсэн санал хураалт явуулъя.

Зөвшөөрсөн 5

Татгалзсан 6

Бүгд 11

45,5 хувийн саналаар горимын санал дэмжигдсэнгүй.

Улсын Их Хурлын гишүүн, ажлын хэсгийн ахлагч О.Баасанхүү хуулийн төслийн анхны хэлэлцүүлгийг хойшлуулах горимын санал хэлэв.

**Д.Оюунхорол:** Улсын Их Хурлын гишүүн О.Баасанхүүгийн гаргасан, Эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон Эрүүл мэндийн даатгалын тухай хуульд өөрчлөлт оруулах тухай хуулийн төслийн анхны хэлэлцүүлгийг хийхийг хойшлуулах саналыг дэмжье гэсэн санал хураалт явуулъя.

Зөвшөөрсөн 8

Татгалзсан 3

Бүгд 11

72,7 хувийн саналаар горимын санал дэмжигдсэн тул уг асуудлыг хойшлуулахаар тогтов.

*Уг асуудлыг 13 цаг 05 минутад хэлэлцэж дуусав.*

***Хоёр.*** ***Залуучуудын хөгжлийг дэмжих тухай хуулийн хэрэгжилтийг шалгаж, санал, дүгнэлт гаргах шийдвэрийн төсөл боловсруулах ажлын хэсгийг байгуулах тухай Байнгын хорооны тогтоолын төсөл***

Хуралдаанд Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн байлцав.

**Д.Оюунхорол:** Залуучуудын хөгжлийн тухай хуулийн зарим зүйл, заалтын хэрэгжилтийг хангуулах талаар Засгийн газарт чиглэл өгөх, шийдвэрийн төсөл боловсруулах үүрэг бүхий ажлын хэсэг байгуулж, ажлын хэсгийн ахлагчаар Улсын Их Хурлын гишүүн Н.Учрал, гишүүдэд О.Баасанхүү, Г.Мөнхцэцэг, Б.Саранчимэг, Б.Ундармаа, Я.Санжмятав нарын бүрэлдэхүүнтэйгээр байгуулах гэсэн Байнгын хорооны тогтоолын төслийг баталъя гэсэн санал хураалт явуулъя.

Зөвшөөрсөн 6

Татгалзсан 5

Бүгд 11

54,5 хувийн саналаар Байнгын хорооны тогтоол батлагдлаа.

*Хуралдаан 52 минут үргэлжилж, ирвэл зохих 19 гишүүнээс 11 гишүүн ирж 57,9 хувийн ирцтэйгээр 13 цаг 08 минутад өндөрлөв.*

**Тэмдэглэлтэй танилцсан:**

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ БАЙНГЫН

ХОРООНЫ ДАРГА Д.ОЮУНХОРОЛ

**Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2019 ОНЫ ХАВРЫН ЭЭЛЖИТ ЧУУЛГАНЫ НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ 6 ДУГААР САРЫН 04-НИЙ ӨДӨР /МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Д.Оюунхорол:** Гишүүдийнхээ энэ өдрийн амар, амгаланг айлтгая.

Нийгмийн бодлого боловсрол, соёл, шинжлэх ухааны байнгын хорооны 2019 оны 6 дугаар сарын 04-ний өдрийн хуралдаанд ирвэл зохих 19 гишүүнээс 10 гишүүн ирсэн байна. Байнгын хорооны ирц 52,6 хувьтай байгаа учраас хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя.

1.Эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон өргөн мэдүүлсэн Эрүүл мэндийн даатгалын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлэг.

2.Залуучуудын хөгжлийг дэмжих тухай хуулийн хэрэгжилтийг шалгаж санал дүгнэлт гаргах шийдвэрийн төсөв боловсруулах ажлын хэсгийг байгуулах тухай Байнгын хорооны тогтоолын төслийг хэлэлцэнэ.

Хэлэлцэх асуудал дээр саналтай гишүүд байна уу? Алга байна. Хэлэлцэх асуудлаа баталъя.

Хэлэлцэх асуудалдаа оръё.

**Нэг. Эрүүл мэндийн тухай хуульд нэмэлт, өөрчлөлт оруулах тухай хуулийн төсөл болон өргөн мэдүүлсэн Эрүүл мэндийн даатгалын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулъя.**

Анхны хэлэлцүүлэгт бэлтгэсэн талаарх ажлын хэсгийн танилцуулгыг Улсын Их Хурлын гишүүн, ажлын хэсгийн ахлагч О.Баасанхүү танилцуулна. Баасанхүү гишүүнийг урьж байна.

**О.Баасанхүү:** Баярлалаа.

Улсын Их Хурлын эрхэм гишүүд ээ,

Монгол Улсын Их Хурлын гишүүн Дамба-Очироос 2018 оны 1 дүгээр сарын 04-ний өдөр Улсын Их Хуралд өргөн мэдүүлсэн Эрүүл мэндийн тухай хуульд нэмэлт, өөрчлөлт оруулах тухай, Эрүүл мэндийн даатгалын тухай хуульд нэмэлт, өөрчлөлт оруулах тухай хуулийн төслийг Улсын Их Хурал 2018 оны 1 дүгээр сарын 18-ны өдрийн нэгдсэн хуралдаанаараа хэлэлцэж анхны хэлэлцүүлэгт бэлтгүүлэхээр Нийгмийн бодлого боловсрол, соёл, шинжлэх ухааны байнгын хороонд шилжүүлсэн билээ. Тус Байнгын хорооны 2018 оны 2 дугаар сарын 05-ны өдрийн 05 дугаар тогтоолоор дээрх хуулийн төслийг Байнгын хорооны болон нэгдсэн хуралдааны хэлэлцүүлэгт бэлтгэх үүрэг бүхий ажлын хэсгийг байгуулсан бөгөөд ажлын хэсгийг Улсын Их Хурлын гишүүн Билэгт ахлан ажиллаж байсан болно.

Улсын Их Хурлын гишүүн Билэгтээс ажлын хэсгийн ахлагчаас чөлөөлөгдөх тухай гаргасан хүсэлтийн дагуу Байнгын хорооны хуралдаанаар дээрх тогтоолд 2019 оны 4 дүгээр сарын 24-ний өдөр өөрчлөлт оруулж Улсын Их Хурлын гишүүн О.Баасанхүүг ажлын хэсгийн ахлагчаар томилсон.

Өнгөрсөн хугацаанд ажлын дэд хэсэг болон ажлын хэсэг 4 удаа хуралдаж Эрүүл мэндийн тухай хуульд нэмэлт, өөрчлөлт оруулах тухай хуулийн төслийн талаар долоо, Эрүүл мэндийн даатгалын тухай хуульд нэмэлт, өөрчлөлт оруулах тухай хуулийн талаар зарчмыг зөрүүтэй саналын томьёолол нэг, нэгийг тус тус бэлтгэлээ. Ажлын хэсэг дээрх хуулийн төслүүдийн талаарх зарчмын зөрүүтэй саналын томьёолол бэлтгэхдээ төслийг Байнгын хорооны болон нэгдсэн хуралдаанаар хэлэлцэх үед Улсын Их Хурлын гишүүдээс гаргасан санал болон холбогдох байгууллагын саналыг авч үзсэн болно.

Ажлын хэсэг 2019 оны 5 дугаар сарын 21-ний хуралдаанаар Монгол Улсын Их Хурлын чуулганы хуралдааны дэгийн тухай хуулийн 16 дугаар зүйлийн 16.7 дахь хэсгийг баримтлан ажлын дэд хэсгээс гаргасан зарчмын зөрүүтэй саналын томьёолол тус бүрээр санал хураалт явуулахад хуралдаанд оролцсон Улсын Их Хурлын гишүүд санал нэгтэй дэмжсэн тул эдгээр саналыг Байнгын хорооны хуралдаанаар хэлэлцэхээр оруулж байна.

Эрүүл мэндийн тухай хуульд нэмэлт, өөрчлөлт оруулах тухай, Эрүүл мэндийн даатгалын тухай хуульд нэмэлт, өөрчлөлт оруулах тухай хуулийн төслийг Байнгын хорооны болон нэгдсэн хуралдааны хэлэлцүүлэгт бэлтгэх үүрэг бүхий ажлын хэсгээс гаргасан зарчмын зөрүүтэй саналын томьёоллыг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Д.Оюунхорол:** Баасанхүү гишүүнд баярлалаа. Ажлын хэсгийн гишүүдийг орж ирэхийг урьж байна.

Ажлын хэсэгт Эрүүл мэндийн яамны Бодлого, төлөвлөлтийн газрын дарга Оюунханд, Эрүүл мэндийн яамны Бодлого, төлөвлөлтийн газрын мэргэжилтэн Оюунгэрэл, Халдвар судлалын үндэсний төвийн захирал Чинбүрэн, Халдвар судлалын үндэсний төвийн дэд захирал Баярсайхан гэсэн ийм бүрэлдэхүүнтэйгээр өнөөдрийн Байнгын хорооны хуралдаанд ажлын хэсгийн гишүүд ирж оролцож байгааг мэдэгдье.

Хууль санаачлагчид болон ажлын хэсгээс асуулт асуух гишүүд нэрээ өгье. Саранчимэг гишүүний нэрийг оруулъя. Асуулт асууж, хариулт авах гишүүдийн нэр ирсэн байна.

Хууль санаачлагчдаас Мөнх-Оргил гишүүн асуултаа асууя.

**Ц.Мөнх-Оргил:** Баярлалаа. Хууль санаачлагч биш ажлын хэсгээс асууя даа. Өргөн барьсан хуульд нас насаар нь ялгаад их тодорхой үзлэг шинжилгээний төрлүүдийг заачихсан байсан юм. Тэр нь зардал мөнгөтэй холбоотой гээд хэлэлцэхгүй нэлээн удсан боловч Дамба-Очир гишүүний өргөн барьсан хуульд жишээ нь 40 түүнээс дээш бол элэгний В, С гээд, 40 түүнээс дээш бол ходоод, улаан хоолой гээд, 30-аас дээш насны эмэгтэйчүүдийг умайн хүзүүн, хөхний хорт хавдар гээд нас насаар нь ялгаад эрсдэлийг тооцоод, өөрөөр хэлбэл эрсдэлийн үнэлгээг хийгээд нэлээн мэргэжлийн төвшинд боловсруулаад ороод ирсэн байсан.

Ажлын хэсэг болохоор энэ 351 гэдэг заалтыг бүхэлд нь хасаад Монгол Улсын иргэнийг хорт хавдрын эрт илрүүлэх үзлэг шинжилгээ оношилгоонд заавал хамруулна гээд бөөнд нь багцалчихаад байгаа байхгүй юу. Тэгэхээр бүх төрлийн хорт хавдрын үзлэгт энэ хүмүүс хамрагдах болж байна уу? Бүх насны хүмүүс хамрагдах болж байна уу? Эрэгтэй, эмэгтэй ялгаагүй болж байна уу? Энийг дагасан зардал мөнгө нь яах юм бэ? Эсхүл задлах гэж байгаа бол задаргааг хэн гаргах юм бэ? Засгийн газар батлах юм уу, Эрүүл мэндийн сайд батлах юм уу? Яаж ч бодсон гэсэн энэ эрсдэлээ тооцоод эрэгтэй, эмэгтэйгээр нь насаар нь ямар төрлийн хавдарт илүү нэрвэгдээд байна вэ гэдэг статистик суурин дээр нь үндэслээд хавдрын үзлэгийг янз, янзаар нь, өөр өөрөөр тогтоож өгвөл илүү үр дүнтэй бөгөөд зардал багатай байх юм шиг санагдаад байх юм.

Хоёр дахь асуулт, Эрүүл мэндийн тухай хуульд 20 дугаар зүйлийн 20.2.8, 20.2.9-д суурь зарчмуудыг суулгаж өгсөн байхгүй юу, хууль санаачлагч. Монгол Улсын иргэн хуульд заасны дагуу хорт хавдрын илрүүлэг үзлэг шинжилгээ оношилгоонд хамруулах гэж. Энийг Засгийн газар зохион байгуулна, иргэд энэ үзлэгт хамрагдах эрхтэй юм байна гэдэг нь тодорхой болоод явчихаж байгаа юм. 20 дугаар зүйлийн 20.2.9-д хорт хавдрын эрт илүүлэх үзлэг шинжилгээ, оношилгооны мэдээ тайланг жил бүр гаргаж холбогдох байгууллагыг шаардлагатай мэдээллээр хангах гээд угаасаа хийж байх ёстой ажлыг энэ төрлийн өвчинтэй нь холбогдуулаад тодотгоод өгсөн заалтууд байсан юм. Эдгээрийг хасах гарцаагүй шаардлага байв уу?

Гуравт, ингээд бүхэлд нь хорт хавдрын оношилгоонд заавал хамруулна гээд иргэдийг насаар, хүйсээр нь ялгахгүйгээр, эрсдэлийг үнэлэхгүйгээр бүгдийг хамруулахаар болж байгаа бол зардал мөнгөний тооцоо гэж гарч байгаа юм уу? Хэдэн төгрөг гарах юм бэ? Одоо хууль санаачлагчийн анх өргөн барьснаар бол яг энэ өргөн барьснаар нь хэрэгжүүлбэл жилд 80 тэрбум төгрөг гэж тооцоо гаргаад байсан шүү дээ. Одоо ажлын хэсэг болохоор эрүүл мэндийн даатгалын сангаас нэг хэсгийг санхүүжүүлээд дутсаныг улсын төсвөөс санхүүжүүлнэ гээд 3 дахь санал чинь ороод ирлээ. Тэгэхээр улсын төсөвт жилд хэдэн төгрөгийн хөрөнгө мөнгө суухаар одоо ажлын хэсгийн саналын томьёоллоор орж байна вэ? 40, 50, 100 юм уу хэд дутах юм бэ? Эрүүл мэндийн сангаас хэдэн төгрөг гарсан байгаа юм бэ? Жишээ нь 2018 онд хэдэн төгрөг ийм үзлэгт гарсан бэ, эсхүл 2019 онд хэд гарахаар тооцож байгаа вэ, хэд дутах гээд байгаа юм бэ гэсэн гурван асуултад хариулт авъя. Тэгээд дараа нь саналаа хэлье гэж бодож байна.

**Д.Оюунхорол:** Мөнх-Оргил гишүүний асуулт Баасанхүү гишүүн хариулъя.

**О.Баасанхүү:** Баярлалаа. Нэгдүгээрт, ерөнхийдөө хууль санаачлагчийн энэ хуулийг болон одоо хэрэгжиж байгаа хуулиудыг хооронд нь харьцуулаад Эрүүл мэндийн яаман дээр өнөөдөр давхар эрүүл мэндийн үзлэг хийж байгаа тэр үйл явцтай нь бас харьцуулаад, тэгээд давхардуулахгүйгээр энийг шийдэж байгаа гэсэн үг. Өөрөөр хэлбэл, насуудыг хязгаарлаад төд төд гэх юм бол одоо явагдаж байгаа ажлууд орхигдох талтай байгаа юм. Тийм учраас Эрүүл мэндийн яаман дээр нийгмийн даатгалын сангаасаа аваад үзлэг шинжилгээнд заавал хамруулдаг үйл явц явж байгаа. Энийг ажлын хэсэг нэмж хэлэх байх.

Энэ хууль батлагдахаар хамрах хүрээ өргөжих магадлалтай. Хэрвээ өргөжих юм бол нийгмийн даатгалын сангаас нэмж өгье гэсэн байдлаар. Түрүүн тодорхой хууль хэлж байна л даа. 20 дугаар зүйлийн, 20.4-ийн 6.10-т хорт хавдрыг эрт илрүүлэх үзлэг шинжилгээ оношилгоог зохион байгуулах сургалт сурталчилгаа мэдээллийн болон эргэн дуудах зардал гэсэн ийм зүйлийг оруулаад тавьсан өөрчлөлт байсан. Илүү гарсан төлбөрийг төр хариуцан гэсэн ийм заалтыг нэмээд оруулчихаж байгаа юм. Өөрөө хэлэх юм бол 20.4-ийн 6.10 дээр байсан тэр заалтаа нэмж байна гэж ойлгож болно. Энэ бол хуучин. Одоо бол анх байхдаа 80 тэрбум гэж байгаа ч гэсэн дараа нь аймгуудад өгөхөөр, нэг удаа тоног төхөөрөмж гэхээр хэмжээ нь багасаад явчих юм байна лээ. Жил болгон гарах үнийн дүнгийн хэмжээ багасан гэсэн үг. Ийм байдлаараа өнөөдөр би энэ хуулийг оруулж ирсэн гэж ойлгож байгаа.

Өнөөдөр юу вэ гэхээр яг тэр өвчин нь чухал, энэ өвчин нь чухал биш гэсэн ойлголт бол байхгүй. Тэрийг эмч нар өөрсдөө шийдэж байгаа. Гол, гол зүйлүүдээ бүгдийг хамруулах хэрэгтэй. Тэр утгаараа өнөөдөр эрүүл мэндийн даатгалаар шийдэгдэж байгаа зүйлүүдийг сайжруулж өргөтгөж оруулъя гэсэн ийм зүйл байна. Ажлын хэсэг тоо болон бусад зүйл дээр тайлбар өгчих. Төсөв дээр нь.

**Д.Оюунхорол:** Оюунханд 2 дугаар микрофон

**Р.Оюунханд:** Баярлалаа. Мөнх-Оргил гишүүний асуултад хариулъя. Эрүүл мэндийн тухай хуульд иргэн хүн эрүүл мэндээ хамгаалуулах, эрүүл мэндийн тусламж үйлчилгээ авахад эрүүл мэндийн салбар бол үйл ажиллагааг зохион байгуулах чиглэлээр зохицуулагдсан байгаа. Одоо мөрдөж байгаа хуулийн 8 дугаар зүйлийн 8.1.21-т эрүүл мэндийн асуудал эрхэлсэн төрийн захиргааны төв байгууллага бол иргэдийн эрүүл мэндээ хамгаалах эрүүл мэндийн урьдчилан сэргийлэх үйл ажиллагааг зохион байгуулах, мөн мэдээ сургалт, сурталчилгааг явуулах чиглэлийн үндсэн үүргийг хүлээж, энэ чиглэлийн зохицуулалтаар бид нар хүн амыг нас, хүйс эрүүл мэндийн эрсдэлт суурилсан урьдчилан сэргийлэх, эрт илрүүлэх үзлэг шинжилгээнд хамруулж явж байгаа.

Энэ бол эрүүл мэндийн сайдын А/420 дугаар тушаалаар хийгдээд явдаг. Манай ажлын хэсгийн дарга Баасанхүү гишүүний хэлсэнчлэн бид ямар нэгэн өвчнөөр нь ангилах ялгаварлах, тэгш бус байдлыг үүсгэхгүй гэдэг утгаараа хорт хавдрыг дотор нь өвчнийх нь нэрээр ангилахгүй гэдэгт Эрүүл мэндийн яам болон ажлын хэсэг байр сууриа илэрхийлж энэ саналаа өгсөн байгаа. Хорт хавдар нь хорт хавдар гэдэг өвчин утгаараа эрт илрүүлэхэд ороход эрсдэл хүчин зүйлүүдийг бид нар насаар тооцоод гаргаад одоо ч явж байгаа, цаашдаа ч энийг хэрэгжүүлээд явах бололцоотой байгаа учраас нэгдүгээр асуудал энэ асуудал дээр аваад явж байгаа. Эрүүл мэндийн тухай хуулийн 20 дугаар зүйлийн 20.2.8-д авсан шаардлага байсан. Энэ асуудлыг бид нар Эрүүл мэндийн тухай хуулийн 43 дугаар зүйлийн 43.2-т иргэн үүргээ гүйцэтгэх хэсэг 8 дугаар зүйлийн 8.1.21 дэх хэсэгт заасан заалтуудаар хэрэгжүүлээд явж болно гэж үзсэн байгаа.

Улсын төсөв дээр бид нар 2018 оны 10 дугаар сард тооцоо хийгээд үзэхэд нийтдээ элэгний хавдар дээр нэг жилдээ шаардлагатай төсөв бол 1 жилдээ 4,3 тэрбум, ходоодных дээр 17,8 тэрбум, умайн хүзүүнийх дээр 3,3 тэрбум, уушгины хавдар дээр 1,9 тэрбум, нийт 27,5 тэрбум төгрөгийн шаардлагатай төсөв байгаа гэж үзэж байгаа юм. Энэ жилийн хувьд бид нар 2020 оны төсөвт ходоодны хорт хавдар, бүдүүн гэдэс, шулуун гэдэсний хорт хавдрыг оношлох чиглэлийн тоног төхөөрөмжүүдийг нийлүүлэх, энэ чиглэлийн хөрөнгө оруулалтыг хийх асуудлыг улсын төсвийн үндсэн чиглэл рүү оруулчихсан явж байгаа. Энэ маань эхний байдлаар ерөнхий бүлгийнхээ агуулгаар дэмжигдчихсэн явж байгаа. Одоо төсвийн хязгаар хүрээнд оруулаад тавиад явна гэсэн бодолтой байгаа.

Умайн хүзүүн хавдрын шинжилгээг бид нар хийгээд явж байгаа байр суурин дээрээ авч явна. Уушгины хавдрыг илрүүлэх хамгийн гол асуудал рентген шинжилгээ байгаа. Рентген шинжилгээ бол Улаанбаатар хот, улсын хэмжээнд 15 шинэ дижитал рентген аппарат нийлүүлсэн. Цаашдаа 5 дижитал аппарат нийлүүлэх чиглэлээр үйл ажиллагаа явуулж байгаа учраас бэлтгэл ажлуудыг тодорхой хэмжээнд хийгээд явж байгаа гэж үзэж байгаа юм.

**Д.Оюунхорол:** Мөнх-Оргил гишүүн тодруулъя.

**Ц.Мөнх-Оргил:** Тэгвэл Эрүүл мэндийн яам ажлын хэсгийн саналыг дэмжиж байгаа юм байна. Насаар нь, эрсдэлээр нь ялгасан хууль санаачлагчийн хуулийн төслийг бүхэлд нь өөрчлөөд Монгол Улсын иргэнийг хорт хавдрыг эрт илрүүлэх үзлэг шинжилгээ оношилгоонд заавал хамруулна гэсэн 351-ийн заалтыг дэмжиж байна гэж ойлголоо шүү. Тийм биз? Энэ заалт дэмжигдэхлээр Оюунханд аа, ямар байдал үүсээд байна вэ гэхээр иргэдийг насаар ялгаварлахгүй юм байна та нар, эрсдэлээр нь ялгаварлахгүй, өвчнөөр нь ялгаварлахгүй юм байна. Бүх насныхныг бүх төрлийн үзлэгт хамруулахаар ийм хуулийн заалт батлах гээд байна шүү дээ. Хууль чинь тэгж уншигдаж байна. Заавал хамруулна, нас хүйсийг ялгахгүй.

**Ц.Оюунхорол:** Баасанхүү гишүүн хариулчих.

**О.Баасанхүү:** Ажлын хэсэг хийж байхад яам болбол манай ажлын хэсгийн санал бол хорт хавдрыг эрт илрүүлэх үзлэг, шинжилгээ оношилгоонд иргэнийг заавал хамруулна гэж өөрчилсөн энэ саналыг дэмжиж байсан. Тэгсэн, сая надад ирсэн мэдээллээр бол яамны сайд, яам нь хуучнаар нь байлгах хүсэлтэй байна гэдэг асуудал яриад байгаа юм байна. Тэр нь юу вэ гэвэл Монгол Улсын иргэнийг хорт хавдрыг эрт илрүүлэх дараах үзлэг, шинжилгээнд хамруулна гээд дараах гээд зүйлүүдээ детальчлаад оруулсан тэрийг дэмжье гэж байгаа юм байна. Хуучин бол бүгдийг нь гэж оруулаад өөрсдөө дэмжиж байсан. Яамны сайд ингэж байна гэж хэлж байгаа учраас хэрвээ нэг байр суурьтай бол бид энийгээ татаж авч болно. 351-ээр санал хураагаад ажлын хэсэг дэмжигдсэн байсан чинь яамны орж ирсэн саналыг та нар өөрчилье гэж байсан тийм биз дээ?

**Д.Оюунхорол:** Оюунханд хариулаад, дараа нь Чинбүрэн хариулъя.

**Р.Оюунханд:** Эрүүл мэндийн саяны хэлсэн санал бол Эрүүл мэндийн сайдын яг баримталж байгаа чиг. Бид нар ямар нэгэн өвчнөөр ялгаварлахгүй ингэж оруулан гэж үзсэн. Төслийн 1 дүгээр зүйлийн 351.2 дахь хэсгийн шинжилгээний хөтөлбөр гэснийг шинжилгээ оношилгоонд хамруулах журам гэж өөрчлөх гэж байгаа. Энэ шинжилгээ оношилгоонд хамруулах журам дээрээ бид Эрүүл мэндийн даатгалын хуульд бичсэн байдаг. Иргэнийг нас, хүйс, эрүүл мэндийн эрсдэлийнх нь дагуу үнэлнэ гэдэг зарчмынхаа дагуу энэ журамдаа оруулаад нас, хүйсээр нь ямар шинжилгээнд хэдийд яаж хамрагдах нь журамдаа оруулаад явах бүрэн бололцоотой байгаа. Манай сайдын байр суурь бол 351-ийн одоо энэ оруулж ирсэн найруулах, хасах заалтаараа саналаа өгсөн байгаа.

**Д.Оюунхорол:** Мөнх-Оргил гишүүн

**Ц.Мөнх-Оргил:** Уучлаарай Оюунханд аа, би толгой эргэчихээд байгаа юм л даа. Уул нь таны саяны тайлбараас сонсоход танай сайдын яриад байгаа, Баасанхүү гишүүний хэлж байгаагаар өргөн барьсан саналыг сайд чинь дэмжээд байгаа нь илүү логиктой байгаа байхгүй юу. Таны хэлээд байгаа шиг хүнийг нас, хүйс, өвчнөөр нь ялгаварлахгүй гэдэг чинь энд хамаардаггүй зүйл гэж би ойлгоод байгаа юм. Яагаад гэвэл хүний нас, хүйс эдгээрээс шалтгаалаад янз бүрийн өвчлөлд нэрвэгдэх нь эрсдэл нь өөр байхгүй юу. Тэгэхээр энэ зүгээр л эрсдэлийн үнэлгээ хийж байгаа асуудал байхгүй юу. Тэрнээс биш хүнийг ялгаварлаад байгаа зүйл байхгүй. Харин энэ заавал хамруулна гээд ийм ерөнхий заалт оруулчихаад дараа нь танай сайдын тушаалаар төдөөс төдийг нь ингэж хамруулна, төдөөс төдийг нь ийм үзлэгт ингэж хамруулна гэдэг тушаал танай сайд чинь баталчих юм бол сайдын чинь тушаал хууль зөрчих гээд байгаа байхгүй юу.

**Д.Оюунхорол:** Оюунханд хариулъя.

**Р.Оюунханд:** Монгол Улсад өнөөдрийн байдлаар яг түгээмэл тохиолдож байгаа 27 төрлийн хорт хавдар байгаа юм. Түгээмэл тохиолдож байгаа, бүртгэгдэж явж байгаа. Бусад гээд цөөхөн ганц нэг тохиолддог нь бол тусдаа аваад явдаг. Энэ дотроос бид нар тухайлаад зөвхөн элэг, зөвхөн ходоод, зөвхөн уушги гэж тавих юм бол бусад хорт хавдартай өвчтөнүүдийг ялгаварлан гадуурхсан байдал руу шууд хүрч байгаа юм. Тийм учраас бид нар ерөнхий агуулга дээр хорт хавдрын оношилгоо эрт илрүүлгийг хийнэ гэдэг агуулгаа тавиад журам дээрээ яг аль нь үе шаттайгаар аль аль насандаа, яг ямар эрсдэлээрээ үүсээд байгаа вэ гэдгээр хийгээд явж байгаа. Одоо ч бид нарын мөрдөж байгаа журам дээр яг ингээд явж байгаа. Энэ агуулгаараа бид нар насаар нь тавиад, жишээ нь 25 настай хүн ямар байх вэ, 40 настай хүн ямар байх вэ, 30 настай хүн ямар байх вэ гэдгийг ангилаад оруулсан. Тэрийг бол хуульчлахгүй журамлаад явна гэж үзэж байгаа.

**Д.Оюунхорол:** Чинбүрэн дарга хариулъя, 3 дугаар микрофон өгье.

**Ж.Чинбүрэн:** Бид Монголын ард түмнийхээ эрүүл мэнд ялангуяа байдал хорт хавдраар нас барах гэсэн чухал асуудал хэлэлцэж байгаа учраас их чухал сэдэв. Нийгмийн бодлогын байнгын хороон дээр та бүхэн хууль баталдаг учраас бидэнд та нар яг ийм байдлаар хууль зөрчих гээд байна аа, ингэж хийвэл сайн гэдгийг хэлээсэй гэж бодож байгаа юм. Хавдар судлалын өвчний талаас, мэргэжлийн хүний талаас юу гэж хэлэх вэ гэхээр бид эрсдэлтэй бүлгийн улсуудыг насаар нь ангилж оруулах нь маш зүйтэй. Ингэж байж нэгд энэ зарцуулж байгаа мөнгө өөрөө эдийн засгийн хувьд өгөөжтэй байх ёстой. Тэгэхгүй, зүгээр бүгдийг нь гээд хамруулчих юм бол тэр нь ирдэг ч юм уу, ирдэггүй ч юм уу хамаагүй болчхоод байна. Заавал албан дуудлагаар ирүүлж байж, албан дуудлагаар авчирж үзэж байж бид энийг хэрэгжүүлэх ёстой.

Хоёрт, технологи өөрөө шинэчлэгдэж байна. Асар хурдтай өөрчлөгдөж байна. Бид 2018 оны 10 дугаар сарын 09-ний өдөр тооцоо хийж өгч байсан бол өнөөдөр умайн хүзүүн хорт хавдрын эрт илрүүлэх үзлэгийн өртөг 3,4 тэрбум биш 1 тэрбумд багтахаар болж байна. 35, 45 настай эмэгтэйчүүдэд умайн хүзүүн хавдар үүсгэдэг вирус байна уу гэж үзэх шинжилгээ хийгээд, байгаа улсууд нь цитологийн шинжилгээ хийгээд илрүүлэх нь зардал багатай бөгөөд чанар сайтай мэдрэг чанар сайн байгаа учраас мөнгө төсөв хэмнэх боломжтой болж байгаа юм гэх мэтчилэн технологи өөрөө аягүй хурдан өсөж байгаа учраас бид бас хурдан мобилизац хийх боломжтой байх ёстой. Тийм учраас мэргэжлийн хүний хувьд би юу гэж хүсэж байна вэ гэхээр хуульд энэ асуудал орох ёстой, насаар эрсдэлтэй бүлгүүдийг ялгаж өгөх чухал байна. Тэр дотроо бид Монгол Улсад элбэг тохиолдоод байгаа энэ хорт хавдруудыг зориуд дурдаж өгөх нь чухал гэж бодож байгаа юм.

Гурав дахь чухал асуудал бол яг мэргэжлийн хүний хувьд би юу гэж бодож байна вэ гэвэл төсөв эрүүл мэндийн даатгалын сан дээр тавьчих юм бол эрүүл мэндийн даатгалын сан чинь энийг даахгүй. Энэ өртөг нь өөрөө боломжтой сайн өртөг тавьж өгөхгүй бол хүн хийх сонирхолгүй. Хийж байгаа хүн чинь урамшуулал байхгүй, зүгээр энийг албан хүчлэгээр хийх юм бол хэзээ ч хэрэгжихгүй. Тийм учраас тэр өртөг зардал нь яг бодит өртөг зардалтайгаа нийцсэн тухайн эрт илрүүлэх шинжилгээ хийх гэж байгаа аймаг, дүүргийн эмнэлэг өөрөө хийх сонирхолтой байх ёстой. Энийг бид бүрдүүлж өгөхгүй бол бид хэдэн мянган тунхаглал гаргаад энэ биелэхгүй. Хавдар судлалтай тэмцэх үндэсний хөтөлбөр гээд бид 1996 оноос хойш өдийг хүртэл явсан. Хорт хавдрыг эрт илрүүлэх нь өнөөдөр хүртэл сайжраагүй.

**Д.Оюунхорол:** Мөнх-Оргил гишүүн горимын санал гаргая гэж байна.

**Ц.Мөнх-Оргил:** Энд хуулийн ерөнхий үзэл санаа, агуулгыг дэмжихгүй байгаа нэг ч гишүүн байхгүй бүгд дэмжиж байгаа. Маш чухал гэдгээ бид ойлгож байгаа. Гэхдээ нэг талаас маш оновчтой. Сая Чинбүрэн даргын хэлээд байгаа шиг байгаа хэдэн төгрөгөө яг зөв зарцуулсан хамгийн эрсдэлт нэрвэгдэж байгаа хүмүүстэй хүргэсэн, эрэгтэй, эмэгтэйгээр нь ялгасан, өвчнөөр нь ялгасан ийм нэг талаас мэргэжлийн, нөгөө талаас төсвөө хэмнэсэн бодлогыг бид хуульчилж өгөхгүй бол худлаа хоосон тунхаглал болоод орно.

Хоёрдугаарт, Оюунханд дарга аа, таны хэлээд байгаагаар бүх иргэд бүгдээрээ заавал үзлэгт хамруулна гэж хуульд хийчихээд араас нь эрүүл мэндийн сайд нь тушаалаараа тэрийг өөрчлөөд 40, 45 нас нь энд ингээд хамруулаад байх юм бол танай сайд хууль зөрчсөн шийдвэр гаргана. Тийм учраас яг Чинбүрэн докторын хэлээд байгаа шиг бид нар хуульчилж өгөх хэрэгтэй болчхоод байгаа юм. Энэ бол өвчнөөр нь ялгаварлаж байгаа хэрэг биш. Эрсдэлийг тооцож байгаа асуудал. Миний хэлэх гэж байгаа горимын санал бол бид нар энэ хуулийн амин сүнс шиг хэлэлцэж байна. Нэгдүгээрт ажлын хэсэг буюу дэд ажлын хэсэг, эрүүл мэндийн яаманд нэгдсэн байр суурь алга.

Манай ахлах зөвлөх Чимгээгийн хэлж байгаагаар бол сайд нь нэг бодолтой байгаа юм байна, Оюунханд нь нэг бодолтой байна, Чинбүрэн нэг бодолтой байна. Тэгэхээр горимын санал бол сайдыг нь, ядаж орлогч сайдын авчирч байж яамны эцсийн бодлого ийм байна гэдгийг сонсож байж бид нар шийдвэр гаргах хэрэгтэй. Бид нар энийг өөрсдөө мэдээд олонхоороо санал хураагаад шийдэж болохгүй. Яагаад гэвэл хэрэгжүүлэгч байгууллага нь Засгийн газар, яам учраас тэр улс төрийн шийдвэр гаргаж байгаа тэр байгууллага, салбарыг удирдаад явж байгаа сайд, орлогч сайдын байр суурийг бид нар заавал сонсох хэрэгтэй гэж бодож байна.

Тийм учраас О.Баасанхүү гишүүн ээ, уучлаарай би энэ удаадаа хэлэлцүүлгийн түр хойшлуулаад эсхүл шаардлагатай бол үдээс хойш ч гэсэн сайд, орлогч сайдын дуудаж авч ирж байгаад санал бодлын сонсож байгаад саналаа хураах нь зүйтэй гэж бодож байна. Таныг ажилласныг ойлгож байна, дэмжиж байна. Цаашид ч гэсэн дэмжинэ. Гэхдээ энэ горимын саналаар санал хураалгаж өгөөч ээ гэж хүсэж байна.

**Д.Оюунхорол:** О.Баасанхүү гишүүн.

**О.Баасанхүү:** Одоо бид нар хэлэлцэх эсэхээ шийдээгүй, анхны хэлэлцүүлэг байгаа. Хэрвээ дэмжээд явбал одоо зассан гэдэг зүйл маань орно. Дэмжээгүй гэвэл Мөнх-Оргил гишүүний хүссэнээр хуучнаар орчих байхгүй юу. Нэг ёсондоо анхны хэлэлцүүлэг дээр бид нар санал оруулаад тухайн санал дэмжигдвэл өөрчилсөн зүйл маань ороод ирнэ гэсэн үг. Магадгүй энийг өөрчилмөөргүй байна гэвэл дэмжихгүй байх юм бол миний ойлгож байгаагаар төслөөрөө үлдчихнэ гэсэн үг байхгүй юу. Төслөөр нь үлдээхийг хүсэж байгаа бол дэмжихгүй байж болно.

Хоёрдугаарт яамны дэд сайд, Төрийн нарийн бичгийн дарга байж байх зайлшгүй үүрэгтэй гэдгийг ойлгож байгаа. Гэхдээ ажлын хэсэг гэдэг чинь яамнаасаа аваад хэлэлцэх эсэх дээр яам бол тодорхой байр суурь илэрхийлээд тэр нь магадгүй санал хураалтад нөлөөлөөд дэмжих үү, дэмжихгүй юу яамны хэрэгжүүлэх гэж байгаа гэж ярина гэсэн үг. Нэгэнт хэлэлцэх ёстой, хэлэлцэнэ гээд ороод ирсэн учраас анхны хэлэлцүүлгийн хүрээнд зассан саналаа хэлэлцэх үү, засаагүй саналаа хэлэлцэх үү, энэ хуулийн батлах уу, батлахгүй юу гэдгийг бид шийдэх байхгүй юу.

Тийм учраас ирц бүрдсэн дээр бол миний бодож байгаагаар бол яг байр суурин дээр ороод дарчихвал зүгээр байх юм. Заавал сайд, дэд сайд, Төрийн нарийн бичгийн дарга хэрэгтэй гэвэл та нар өөрсдөө шийдэх асуудал. Би хувьдаа юу гэж ойлгож байгаа вэ гэхээр мэдээж төсөв янз бүрийн зүйл их байгаа учраас бид нар олон талаас нь ярьсан. Олон талаас яриад ямар шийдвэр гаргасан вэ гэвэл ямар ч байлаа гэсэн одоо бол угаасаа нийгмийн даатгалын сангаар бүгдийг нь хамруулаад явж байгаа юм байна. Албадлагаар биш гэсэн маягаар. Гэхдээ орж ирсэн болгоныг даатгалаас даагаад хариуцаад үзлэг шинжилгээ хийгээд явж байгаа.

Тэгтэл эндээс энэ хууль батлагдахаар өртөг нэмэгдэх юм байна, зардал нэмэгдэх юм байна. Эхний ээлжид өртөг, зардал нь 80 орчим тэрбум төгрөг юм байна. Дараа нь тэр нь 40 орчим болж багасах юм байна гэдэг ийм тооцоо байна гэж бодоод дэд ажлын хэсгээс саналуудыг аваад явж байгаа. Ийм байгаа учраас би хойшлуулах нь зарчмын хувьд харьцангуй харагдаад байгаа байхгүй юу. Зүгээр зайлшгүй түр хойшлуулъя гэдэг зарчимтай гэвэл та нар маань л шийднэ. Миний байр суурь бол ажлын хэсэг дээр зассан учраас ажлын хэсгээ дэмжээд эсхүл төслөөр нь үлдээх ийм байдлаар хурлаа үргэлжлүүлбэл ямар вэ гэсэн горимын саналтай холбоотой санал байна.

**Д.Оюунхорол:** Ажлын хэсгийн даргын ярьж байгааг ойлгож байна. Нэлээн удаж байгаа ажлын хэсэг хуралдаж оруулж ирсэн. Өнөөдөр Монгол Улсын иргэний хорт хавдрыг эрт илрүүлэх шинжилгээний зардлыг эрүүл мэндийн даатгалын сангаас хорт хавдрыг эрт илрүүлэх үзлэг шинжилгээ оношилгоог зохион байгуулах энэ асуудалтай холбоотой улсын төсвөөс санхүүжихээр л энэ хуулийн төсөл өргөн баригдаж орж ирсэн. Хуулийн төслийн зорилго энэ байсан. Тэгээд одоо яриад байгаа юм чинь агуулга нь өргөжөөд Мөнх-Оргил гишүүний саяны хэлдгээр хэрвээ ийм байдлаар агуулга нь өргөжих юм бол эрсдэлт бүлэг гэдгээ тооцохгүйгээр бүх насаар нь зааж өгөх ийм ойлгомжгүй тайлбарыг манай Эрүүл мэндийн яамны Оюунханд хэлж байна л даа.

Энийгээ ажлын хэсэг дээр нэг мөр ойлголтоо жигдлээд ажлын хэсгийн гишүүд энэ дээр саналаа нэгтгээд санал хураалтад орвол зүгээр байна. Одоо бол байр суурь нь арай жаахан өөр байгаад байна. Оюунханд чи нэг юм хариулаад байна шүү дээ. Бүх хүмүүсийг эрт илрүүлэх шинжилгээнд хамруулна гээд нэг хэлээд байна. Наана чинь Чинбүрэн болон Баасанхүү эрсдэлт бүлгийн насны хязгаарыг тогтоож өгөөд байна, өвчнөөр нь ялгая гээд. Энэ чинь зарчмын хувьд маш том тооны ялгаа байна шүү дээ. Энийгээ юу гэж томьёолоод байгаа юм бэ? Сарангэрэл сайд бол оруулж ирсэн хуулийг ажлын хэсгийн ярьснаар нь дэмжье гэж сая хэлээд гарсан л даа. Японы элчин сайдтай арга хэмжээнд оролцох цаг 12:30-аас товлогдсон байгаа учраас яах ч аргагүй шаардлагатай явах болчихлоо, манай яамны ажлын хэсэг орж ирнэ гэж хэлсэн. Чи тэрийг нь ойлгуулаад зөв тайлбарлаатах даа, Оюунханд аа. Ажлын хэсгийн 2 дугаар микрофон Оюунханд.

**Р.Оюунханд:** Эрүүл мэндийн даатгалын тухай хуулийн 9 дүгээр зүйлийн 9.4 дээр ийм заалт байгаа юм. Даатгуулагчийг урьдчилан сэргийлэх эрт илрүүлэх үзлэг оношилгоо шинжилгээнд түүний нас, хүйс эрүүл мэндийн эрсдэлт үндэслэн тогтоосон товолт хугацаанд хамруулан эрүүл мэндийн даатгалын сангаас зардлын төлбөрийг санхүүжүүлэх бөгөөд даатгуулагчийг урьдчилан сэргийлэх, эрт илрүүлэх үзлэг оношилгоо, шинжилгээнд хамруулах журмыг эрүүл мэндийн даатгалын болон эрүүл мэндийн асуудал эрхэлсэн төрийн захиргааны төв байгууллагын саналыг үндэслэн зөвлөл батална гээд Даатгалын хуульд ийм заалт байгаа.

Манай хуульд 35 дугаар зүйлийн 35.1.1 дээр заавал гэдэг үгийг Эрүүл мэндийн яам өгөөгүй юм аа. Хавдар судлалын үндэсний төвөөс бол заавал гэдэг үгийг авахгүй бол хүмүүс орохгүй гэдэг энэ агуулгыг тухайн үед хэлж байсан. Тэгээд заавал гэдэг үг орсон. Дэд ажлын хэсэг дээр яригдаж байсан яриагаар энэ үг орсон. Бид нар бол иргэнийг хорт хавдрын эрт үзлэг шинжилгээ оношилгоонд хамруулна гэж аваад, тэгээд энэ Даатгалын хуульд байж байгаа журамтайгаа уялдуулаад 35 дугаар зүйлийн 35.1.2-д заасныхаа дагуу шинжилгээ оношилгооны хамруулах журамд нь оруулаад явъя гэсэн байгаа.

Дэд ажлын хэсгээс гарсан заавал гэдэг энэ санал ажлын хэсэг дээр дэмжигдээд явсан учраас бид нар энүүгээр аваад явж байгаа. Журамд зөвхөн ганцхан хорт хавдар биш бусад бүх хавдарт бус өвчнүүдийн эрт илрүүлэгүүд бүгдээрээ цогцоороо явж байгаа байхгүй юу. Нөгөөдүүлийг нь эрсдэл, нас хүйсээр нь тооцоод явж байгаад, хорт хавдрыг ганцаараа тусгаарлаад тэд дотроосоо 27, 28 элбэг тохиолдож байгаа дотроос зөвхөн дөрвийг нь аваад хуульчилчихлаар болохгүй байна. Сая Чинбүрэн дарга хэлсэн шүү дээ. Нас бол өөрчлөгдөж байдаг, технологи өөрчлөгдөж байдаг гээд. Тэр болгон хуулиа нас хүйстэйн өөрчлөөд яваад байх бололцоо байхгүй учраас журмаар зохицуулах нь зүйтэй гэж үзсэн байгаа юм.

**Д.Оюунхорол:** Чинбүрэн 3 дугаар микрофон

**Ж.Чинбүрэн:** Та бүхэнд амьдралд тохиолдож байгаа зарим нэг жишээнүүдийг яръя гэж бодож байна л даа. Жишээлбэл “Элэг бүтэн Монгол” хөтөлбөр Засгийн газрын мөрийн хөтөлбөр хэрэгжээд явж байна. Энэ дээр сайн тал нь эрүүл мэндийн даатгалд хамрагдах үеийг нэмж өгч байгаа юм. Яагаад гэвэл эрүүл мэндийн даатгалд хамрагдаагүй иргэд энэ хөтөлбөрт хамрагдахгүй. Даатгалын санхүүжилт өгч байгаа байхгүй юу.

Даатгал маань даатгуулсан хүмүүстэй санхүүжилт өгөхөөс, даатгуулагдаагүй хүмүүст өгөхгүй шүү дээ тийм ээ. Тийм учраас энийг бид анхаарах ёстой. Хоёрт, 35 дугаар зүйлийн 35.1-д ийм өгүүлбэр орж болдоггүй юм уу? Монгол Улсын иргэнийг эрсдэлт бүлэгт нь уялдуулж хорт хавдрын эрт илрүүлэх үзлэгт заавал оруулъя гэдэг. Бид заавал гэдэг үгийг оруулъя гэсэн нь үнэн. Яагаад гэвэл албадан дуудаж үзэх гээд байгаа байхгүй юу. Энэ асуудлыг бид ний нуугүй хэлэхэд 2020 оны үйл ажиллагааны томоохон хэсэг болгомоор байна, энэ олон хорт хавдраар өвдөж байгаа хүмүүсийн нэг ч гэсэн хүмүүсийг эрт илрүүлээд бариад авчих юмсан гэсэн хүсэлтэй байна. Нөгөө талаасаа Байнгын хорооны хурал маань сунжирч байгаа учраас аль болох хурдан асуудлыг шийдээсэй гэж хүсэж байна. Бас нэг анхаарал ёстой зүйл бол даатгалын сан дангаараа дийлэхгүй ээ. Тийм учраас зайлшгүй улсын төсвийн дэмжлэг байж хийгдэхгүй бол энэ амьдралд хэрэгжиж чадахгүй юм.

**Д.Оюунхорол:** Баасанхүү гишүүн

**О.Баасанхүү:** Нэгдүгээрт, эрсдэлт бүлэг, эрсдэлт биш бүлэг гэдгийг эмнэлгийн хэллэгээр ойлгож байгаа ойлголт болохоос биш 30-тай ч хүн өвдөж болно, 10-тай ч хүн өвдөж болно шүү дээ. Тийм учраас яг 40, 50, 60 гээд явчих юм бол Үндсэн хуулийн цэц дээр унаж магадгүй байхгүй юу. Манай хүүхэд эрсдэлт бүлэг байсан байна шүү дээ. Яагаад оруулаагүй юм бэ, ингээд нас, хүйс, нийгмийн гарлаар ялгаварлалаа гээд явчих гээд байсан.

Хоёрдугаарт, нийгмийн даатгалын сангаас угаасаа хамруулаад явж байгаа. Тэр нь хэмжээгээрээ хүрэхгүй байгаа учраас зөрүүг нь бид нар төсвөөс авах гэж л энэ хуулийг оруулаад байгаа шүү дээ, тийм биз дээ? Зөрүүг нь одоо шийдэх гэж байгаа бол яах аргагүй тэрний тоо хэмжээ 40 орчим тэрбумыг улсын төсөв дээрээ суулгаж өгье өө гэдэг хууль байгаа байхгүй юу? Журмын хувьд аваад үзэхээр нийгмийн даатгалын зөвлөлөөрөө журмын баталчихдаг юм байна лээ. Тэр журам нь 40-тэй, 30-тай, 20-той эсхүл эрэгтэй, эмэгтэй, эсхүл элэг гээд тавьчихдаг байхгүй юу. Тэгээд тэр тоо нь хүрэхгүй. Заавал гэдгийн бид нар 1 жилийн хугацаатай гэж ойлгож байгаа. Дараа жил өнгөрөх юм бол өөр асуудал. Жил дотроо заавал хамрагдаач ээ гэж байгаа юм. Гадаад явсан бол яах вэ гэдэг асуудал байсан. Тэгвэл энэ бол тухайн бололцоогоо тэр хүн эдлээгүй гэсэн үг байхгүй юу. Ийм байдлаар төгс хууль байхгүй учраас ингэхээс өөр аргагүй гэж үзээд байна л даа.

**Д.Оюунхорол:** Уг нь Дамба-Очир гишүүний өргөн барьсан хуулийн 351 зүйлийн 351.1, 351.2, 351.3, 351.4 чинь одоо Эрүүл мэндийн яамны хийж байгаа ажил гэж ойлгоод байгаа шүү дээ. Өргөн барьсан хуулийн төсөл дотор бичигдчихсэн юм чинь. Би тэгж ойлгож байгаа мөн биз? Ц.Мөнх-Оргил гишүүний микрофоныг өгье.

**Ц.Мөнх-Оргил:** Гишүүд ээ, энийг Засгийн газрын гишүүн, энэ салбарыг хариуцаж байгаа хүн нь орж ирж өөрийнхөө байр суурийг танилцуулсны дараа санал хураахгүй бол одоо энэ бүр завхарсан хэлэлцүүлэг боллоо шүү дээ. Дамба-Очирын өргөн барьсан хууль бол одоо хэрэгжүүлж байгаа шинжилгээнүүдийг эрүүл мэндийн даатгалын сангаас заавал санхүүжүүлнэ шүү гэсэн хуулийн төсөл орж ирсэн.

Одоо бол ажлын хэсгээс орж ирсэн санал чинь иргэн болгоныг заавал албадан оношилгоонд оруулж бай гэдэг хэлэлцүүлэг рүү бид нар ороод явчихлаа шүү дээ. Ер нь албадан шинжилгээнд оруулах уу, үгүй юу гэдэг чинь өөрөө маш том асуудал. Албадан оруулж болно. Гэхдээ бид нар энэ заалтад сууж байгаад шийдэж болохгүй шүү дээ. Сайдынхан саналыг сонсох ёстой. Ер нь дэлхий даяар албадан эмчилгээ ялангуяа энэ хорт хавдрын шинжилгээ хийж байх ёстой юу, үгүй гэдэг дээр маш их маргаан дэгдээд, зарим оронд Чинбүрэн докторын хэлээд байгаа шиг умайн хүзүүний албадан үзлэг хийж байгаа юм байна лээ. Зарим нь эсэргүүцэж байгаа юм байна. Үр дүн нь янз янз гарч байгаа юм байна. Хэрвээ заавал энэ шинжилгээнд хамруулна гэх юм бол сайдын байр суурийг сонссоны дараа хийхгүй бол бид нар ажлын хэсгийн саналд үндэслээд улс орон даяар бүх төрлийн хавдарт эрүүл мэндийн даатгалын сангаар, үлдсэн мөнгийг улсын төсвөөр санхүүжүүлээд ийм шинжилгээ хийнэ гэдэг хуулийн төсөл баталчих юм бол хэрэгжихгүй шүү.

**Д.Оюунхорол:** Баасанхүү гишүүн ээ, ажлын хэсэг дахиж ажиллаад энэ асуудлаа тодорхой болгоод, хоёрдугаарт энэ асуудлыг хэлэлцэхэд салбар хариуцсан сайдын байр суурийг сонсъё гэж байгаа Байнгын хорооны гишүүдийн саналыг дэмжээд энэ асуудлыг хэлэлцэхийг хойшлуулъя гэсэн саналтай байгаа гишүүд олон байгаа учраас горимын саналаар санал хураая.

Горимын саналаар санал хурааж өнөөдрийн асуудлыг хэлэлцэх асуудлаас хойшлуулъя гэдэг саналтай байна. Санал хураалт явуулъя.

Өнөөдөр Эрүүл мэндийн сайдын бодлогыг сонсож байж энэ асуудлыг шийдвэрлэе гэж санал гаргасан Улсын Их Хурлын гишүүдийнхээ саналаар санал хураалт явуулж байна гэж ойлгоорой.

Санал хураалт явуулъя.

Горимын санал 11 гишүүн санал хураалтад орж 5 гишүүн дэмжлээ, 6 гишүүн эсэргүүцэж байна.

Баасанхүү гишүүн ээ, сайдыг байлгаж байгаад ярья. Энд сайд ч, дэд сайд ч алга, Төрийн нарийн бичгийн дарга ч алга. Тийм учраас ажлын хэсэг санал гаргачих.

**О.Баасанхүү:** Сайд, дэд сайд, Төрийн нарийн бичгийн дарга байхгүй учраас түр хойшлуулъя тэрийн сонсмоор байна гээд байгаа юм байна тийм ээ? Ажлын хэсгийн дарга, гишүүдээ сонсмооргүй байна гэж ойлголоо зөв үү. Уг нь бид чинь сайдын өмнөөс ажлын хийчих гээд байгаа хүмүүс шүү дээ. Үнэхээр тэгж байгаа бол яах вэ дээ, та нар цуглаж чаддаг юм бол үдээс хойш дахиад хуралдъя. Үдээс хойш ирэхгүй бол шууд одоо хэлэлцээд явъя. Түр хойшлуулъя, тэгэх үү? Манай гурав л мэднэ шүү дээ. Би дарга боловч энэ 2 маань ажлын хэсгийн гишүүд мэдэж байгаа шүү дээ. Энэ 7 хоногтоо хэлэлцэхгүй бол наадам болно, намар болно. Өвчтэй хүмүүсийн тоо чинь нэмэгдээд байгаа шүү дээ. Хавдар гэдэг чинь аюултай. Та бүхэн мэдэж байгаа.

**Д.Оюунхорол:** Сая Мөнх-Оргил гишүүний гаргасан горимын санал дэмжигдсэнгүй ээ. Ажлын хэсэг оруулж ирсэн санал бол та бүхэн нэлээн хүрээг нь өргөтгөөд ачаалал үүсэхээр ийм санал оруулж ирээ л байна шүү дээ. Тэгэхээр өргөн барьсан төслийн дэмжье гэдгээр санал хураалтаа явуулаад ажлын хэсэг дахиад жаахан ажилла. Өнөөдөр хойшлуулъя. Хойшлуулъя гэдэг дээр санал нэгдлээ.

Энэ хуулийн төслийг хойшлуулж хэлэлцье гэж ажлын хэсгийн ахлагч Баасанхүү гишүүн санал гаргасан учраас санал хураалт явуулъя.

Санал хураалтад 11 гишүүн оролцож 8 гишүүн дэмжсэнээр 72,7 хувийн саналаар энэ хуулийн төслийн хэлэлцэх асуудлыг хойшлуулъя гэсэн санал дэмжигдлээ.

Дараагийн хэлэлцэх асуудалдаа оръё.

**Хоёр. Залуучуудын хөгжлийг дэмжих тухай хуулийн хэрэгжилтийг шалгаж санал дүгнэлт гаргах шийдвэрийн төсөл боловсруулах үүрэг бүхий ажлын хэсэг байгуулах тухай Байнгын хорооны тогтоолын төслийг хэлэлцэнэ.**

Монгол Улсын Их хурлын тухай хуулийн 21 дүгээр зүйлийн 21.5 дахь хэсэг, 33 дугаар зүйлийн 33.1.11 дэх хэсгийг тус тус үндэслэн Нийгмийн бодлого боловсрол, соёл, шинжлэх ухааны байнгын хорооноос тогтоох нь:

Залуучуудын хөгжлийн тухай хуулийн зарим зүйл, заалтын хэрэгжилтийг хангуулах талаар Засгийн газарт чиглэл өгөх, шийдвэрийн төсөл боловсруулах үүрэг бүхий ажлын хэсгийг дараах бүрэлдэхүүнтэй байгуулсугай. Ажлын хэсгийн ахлагч, Улсын Их Хурлын гишүүн Н.Учрал, гишүүдэд О.Баасанхүү, Г.Мөнхцэцэг, Б.Саранчимэг, Б.Ундармаа, Я.Санжмятав гэсэн 6 гишүүнийг оролцуулсан ажлын хэсгийг байгуулж байна. Ажлын хэсэгт мэргэжил арга зүйн туслалцаа үзүүлэх дэд хэсгийг дараа нь байгуулахыг зөвшөөрсүгэй.

Байнгын хорооны тогтоолыг баталъя гэсэн санал хураалт явуулъя.

Санал хураалт.

Санал хураалтад 11 гишүүн 6 гишүүн дэмжсэнээр 54,5 хувийн саналаар санал дэмжигдлээ. Ажлын хэсэг байгуулагдлаа. Өнөөдрийн хуралдаан өндөрлөснийг мэдэгдье.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ Б.БАТГЭРЭЛ